S-190/2009

Mál þetta, sem dómtekið var 3. júlí s.l., hefur lögreglustjórinn á Akureyri höfðað hér fyrir dómi með ákæruskjali, útgefni 12. júní 2009, á hendur X, og Z;

„fyrir eftirtalin brot:

I. (007-2007-56987)

Á hendur ákærðu báðum fyrir þjófnað, með því að hafa, í félagi, miðvikudaginn 25. júlí 2007, í verslun Elko að Smáratorgi í Kópavogi, stolið iPod af gerðinni Apple, rjómasprautu, gashylki til að fylla á rjómasprautu, tannhreinsi af gerðinni Oral B, standklukku, 28 rafhlöðum af gerðinni Philips Powerlife, hnífa- og skærabrýni af gerðinni Clatronic, þeytara af gerðinni Philips, nefhreinsi af gerðinni Nordica, gaskveikjara, hnökravél af gerðinni Nordica og rakvél af gerðinni Panasonic, samtals að verðmæti 20.845 krónur.

Þetta telst varða við 1. mgr. 244. gr. almennra hegningarlaga nr. 19, 1940.

II. (007-2007-56987)

Á hendur ákærðu [X] fyrir umferðarlagabrot, með því að hafa miðvikudaginn 25. júlí 2007 ekið bifreiðinni DY-046, óhæf um að stjórna henni örugglega vegna áhrifa slævandi lyfja (díazepam í blóði 80 ng/ml, nordíazepam í blóði 85 ng/ml, nítrazepam í blóði 320 ng/ml og klónazepam í blóði 50 ng/ml), austur Dalveg í Kópavogi uns lögregla stöðvaði aksturinn á Nýbýlavegi til móts við Reykjanesbraut í austur.

Þetta telst varða við 1. og 2. mgr. 44. gr., sbr. 1. mgr. 100. gr.umferðarlaga nr. 50/1987.

III. (007-2007-56987)

Á hendur ákærðu [X] fyrir þjófnað, með því að hafa miðvikudaginn 25. júlí 2007, í verslun Europris að Dalvegi í Kópavogi, stolið hvítri og bleikri hettupeysu, að verðmæti 999 krónur.

Þetta telst varða við 1. mgr. 244. gr. almennra hegningarlaga nr. 19/1940.

IV. (007-2007-76689)

Á hendur ákærðu [X] fyrir þjófnað, með því að hafa laugardaginn 6. október 2007 í Smáralind í Kópavogi:

a) í versluninni Útilíf, stolið kvenmannsúlpu af gerðinni Adidas, að verðmæti 4.995 krónur.

b) í versluninni Tiger, stolið körfu, að verðmæti 800 krónur.

Þetta telst varða við 1. mgr. 244 gr. almennra hegningarlaga nr. 19/1940.

V. (007-2007-56987)

Á hendur ákærða [Z] fyrir þjófnað,með því að hafa miðvikudaginn 25. júlí 2007, í verslun Europris að Dalvegi í Kópavogi, stolið tveimur buxum, samtals að verðmæti 2.980 krónur.

Þetta telst varða við 1. mgr. 244. gr. almennra hegningarlaga nr. 19, 1940.

VI. (007-2007-69864)

Á hendur ákærða [Z] fyrir þjófnað, með því að hafa þriðjudaginn 11. september 2007, í félagi við (V), brotist inn í verslunina Jói Útherji, Ármúla 36 í Reykjavík, með því að brjóta upp útihurð á vesturhlið hússins með súluskó, og verið búinn að taka til myndavél og verkfæratösku á gólfi baðherbergis er lögreglu bar að garði.

Þetta telst varða við 1. mgr. 244. gr. almennra hegningarlaga nr. 19/1940.

Í málinu gerir [A], f.h. Útherja ehf., kt. 000000-0000, þá kröfu að ákærði verði dæmdur til greiðslu skaðabóta að fjárhæð kr. 109.929-, ásamt vöxtum samkvæmt 8. gr. vaxtalaga nr. 38/2001, frá tjónsdegi, en síðan dráttarvaxta samkvæmt 9. gr., sbr. 1. mgr. 6. gr. sömu laga til greiðsludags.

VII. (007-2007-75032)

Á hendur ákærða [Z] fyrir umferðarlagabrot, með því að hafa sunnudaginn 30. september 2007 ekið bifreiðinni JU-558, sviptur ökuréttindum, um Hraunbæ í Reykjavík, uns lögregla stöðvaði aksturinn til móts við bensínstöð Skeljungs.

Þetta telst varða við 1. mgr. 48. gr., sbr. 1. mgr. 100. gr. umferðarlaga nr. 50/1987.

VIII. (007-2008-1053)

Á hendur ákærða [Z] fyrir umferðarlagabrot, með því að hafa föstudaginn 4. janúar 2008 ekið bifreiðinni KH-370, sviptur ökuréttindum og óhæfur um að stjórna henni örugglega vegna áhrifa slævandi lyfja (Karisópródól í blóði 2.0 ųg/ml, klónazepam í blóði 145 ng/ml og mepróbamat í blóði 5.2 ų/ml) og ávana- og fíkniefna (kókaín í blóði 50 ng/ml og tetrahýdrókannabinól í blóði 3,5 ng/ml), vestur Vesturlandsveg í Mosfellsbæ uns lögregla stöðvaði aksturinn austan við gatnamót Vesturlandsvegar og Suðurlandsvegar.

Þetta telst varða við 1. og 2. mgr. 44. gr., 1. og 2. mgr. 45. gr. a. og 1. mgr. 48. gr., sbr. 1. mgr. 100. gr. umferðarlaga nr. 50/1987.

Þess er krafist að ákærðu verði dæmd til refsingar, til greiðslu alls sakarkostnaðar og til sviptingar ökuréttar skv. 101. og 102. gr. nefndra umferðarlaga, sbr. 25. gr. laga nr. 44/1993 og 18. gr. laga nr. 66/2006.“

Við þingfestingu málsins var af hálfu fulltrúa bótakrefjanda fallið frá skaðabótakröfu á hendur ákærða Z, sbr. VI. kafla ákæruskjals.

Skipaður verjandi ákærðu hefur fyrir þeirra hönd krafist vægustu refsingar sem lög heimila, en að auki hæfilegra málsvarnarlauna sé til handa.

I.

Málavextir.

Hér fyrir dómi hafa ákærðu skýlaust viðurkennt brot sín eins og þeim er lýst í ákæruskjali. Játningar ákærðu eru í samræmi við gögn málsins. Að þessu virtu teljast brotin nægilega sönnuð og eru þau réttilega heimfærð til lagaákvæða í ákæruskjali. Verður dómur lagður á málið án frekari sönnunarfærslu með heimild í 1. mgr. 164. gr. laga nr. 88, 2008 um meðferð sakamála.

Ákærða, X, sem er 28 ára, gekkst undir sektargreiðslu með lögreglustjórasátt í ágústmánuði 2007 vegna brota gegn ávana- og fíkniefnalöggjöf. Í aprílmánuði 2008 var hún dæmd fyrir nytjastuld til eins mánaðar fangelsisvistar, sem var skilorðsbundin til tveggja ára, en brotið framdi hún með meðákærða í máli þessu, en þau eru sambýlisfólk.

Með brotum þeim sem hér eru til umfjöllunar hefur ákærða X-kvk-nf gerst sek um þjófnaðarbrot, í júlí og október 2007 og í eitt skipti hefur hún brotið gegn umferðarlögum. Brotin framdi hún fyrir uppkvaðningu fyrrnefnds skilorðsdóms frá árinu 2008, en einnig að hluta til áður en hún gekkst undir lögreglustjórasátt í ágúst 2007. Er því ekki um skilorðsrof að ræða. Ber að ákveða henni hegningarauka samkvæmt reglum 78. gr. almennra hegningarlaga nr. 19, 1940 og skal refsingingin samsvara þeirri þyngingu refsingar, sem kynni að hafa orðið ef dæmt hefði verið um öll brotin í hinu fyrra máli. Taka ber skilorðsdóminn upp og gera ákærðu refsingu í einu lagi, sbr. ákvæði 60. gr. og 77. gr. hegningarlaganna. Að öllu þessu virtu þykir refsing ákærðu eftir atvikum hæfilega ákveðin tveggja mánaða fangelsi. Með heimild í 4. mgr. 77. gr. hegningarlaganna þykir jafnframt rétt að dæma hana til sektar til ríkissjóðs fyrir brot hennar gegn umferðarlögum, 70.000 krónur. Skal fimm daga fangelsi koma í stað sektarinnar verði hún eigi greidd innan fjögurra vikna frá birtingu dómsins að telja.

Ákærða X játaði brot sín undanbragðalaust fyrir dómi líkt og hún hafði gert við rannsókn málsins hjá lögreglu. Þrátt fyrir þetta varð nokkur dráttur á meðferð málsins hjá rannsóknaraðilum. Hafa aðstæður ákærðu gjörbreyst undanfarið, en hún eignaðist barn í lok síðasta árs. Að þessu virtu þykir fært að fresta fullnustu fangelsisrefsingar hennar skilorðsbundið til tveggja ára frá uppkvaðningu dómsins að telja, haldi hún almennt skilorð 57. gr. laga nr. 19, 1940, sbr. 4. gr. laga nr. 22, 1955.

Ákærða X hefur unnið sér til sviptingar ökuréttar samkvæmt 101. og 102. gr. umferðarlaga nr. 50, 1987. Þykir hún með hliðsjón af atvikum hæfilega ákveðin 3 mánuðir frá birtingu dómsins að telja.

Ákærði, Z, sem er 35 ára, hefur hlotið tuttugu og fimm refsidóma frá árinu 1996, m.a. fyrir brot á hegningarlögum, umferðarlögum og ávana- og fíkniefnalöggjöfinni. Síðustu dómana hlaut hann í nóvember 2007, sekt fyrir fíkniefnabrot gegn ávana- og fíkniefnalöggjöf og hinn 4. desember 2008, en þá var hann dæmdur í níu mánaða fangelsi fyrir nytjastuld, ítrekaðan sviptingarakstur og fyrir fíkniefnabrot.. Með þessum síðasta dómi var dæmd upp reynslulausn, sem honum hafði verið veitt á eftirstöðvum refsingar eldri dóma, samtals 150 dögum.

Við ákvörðun refsingar ber nú m.a. að líta til þess að ákærði er enn dæmdur fyrir þjófnaðarbrot, að hann er í tíunda sinn fundinn sekur um akstur sviptur ökurétti og að hann hefur áður sex sinnum verið dæmdur fyrir ölvunarakstur, og síðast á árinu 2006. Hann hefur ítrekað verið sviptur ökurétti ævilangt.

Brot þau sem hér eru til umfjöllunar framdi ákærði Z að hluta til fyrir uppkvaðningu fyrrnefndra dóma og ber því að ákvarða honum refsingu að teknu tilliti til 78. og 77. gr. almennra hegningarlaga. Með vísan til sakaferils, en ákærði verður að teljast vanaafbrotamaður, sbr. ákvæði 72. gr. og 255. gr. almennra hegningarlaga, en einnig að teknu tilliti til þess að hann játaði brot sín skýlaust og að nokkur dráttur hefur orðið á málsmeðferð rannsóknaraðila og loks því að verulegar breytingar hafa orðið á fjölskylduhögum og að því er virðist viðhorfum hans, þá þykir hegningaraukinn við áðurnefndan níu mánaða fangelsisrefsingu eftir atvikum hæfilega ákveðinn fangelsi í fimm mánuði. Ekki þykir fært að skilorðsbinda þá refsingu.

Eins og áður greinir hefur ákærði Z ítrekað verið sviptur ökurétti ævilangt, síðast með dómi 18. október 2006. Með vísan til 101. gr. og 102. gr. umferðarlaga nr. 50, 1987 ber að árétta þá sviptingu.

Dæma ber ákærðu til að greiða allan sakarkostnað, þannig að ákærða X skal greiða ein sakarkostnað vegna umferðarlagabrota samkvæmt II. kafla ákæruskjals 141.356 krónur, en ákærði Z einn vegna umferðarlagabrota samkvæmt VIII. kafla 266.122 krónur. Að öðru leyti ber að dæma ákærðu til að greiða óskipt málsvarnarlaun skipaðs verjanda síns, H-kk-ef B-kk-ef, héraðsdómslögmanns, sem þykja hæfilega ákveðin 100.000 krónur að meðtöldum virðisaukaskatti, auk ferðakostnaðar 28.780 krónur.

Dóm þennan kveður upp Ó-kk-nf Ó-kk-nf, héraðsdómari.

D Ó M S O R Ð :

Ákærða, X, sæti fangelsi í tvo mánuði, en fresta skal fullnustu refsingarinnar og hún falla niður að liðnum tveimur árum haldi hún almennt skilorð 57. gr. laga nr. 19, 1940, sbr. 4. gr. laga nr. 22, 1955.

Ákærða X greiði 70.000 krónur í sekt til ríkissjóðs og komi fimm daga fangelsi í stað sektarinnar, verði hún eigi greidd innan fjögurra vikna frá birtingu dómsins að telja.

Ákærða X er svipt ökurétti í 3 mánuði frá birtingu dómsins að telja.

Ákærði, Z, sæti fangelsi í fimm mánuði.

Ákærði, Z er sviptur ökurétti ævilangt.

Ákærðu greiði allan sakarkostnað, en þar af skal ákærða X ein greiða 141.356 krónur, en ákærði Z einn greiða 266.122 krónur. Þá greiði ákærðu óskipt málsvarnarlaun skipaðs verjanda síns, H-kk-ef B-kk-ef, hdl., 100.000 krónur og ferðakostnað 28.780 krónur.